SL Uradni list Evropske unije C 222/16

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode ter živila

2009/C 222/08

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006. Izjavo o ugovoru mora Komisija prejeti v šestih mesecih po dnevu te objave.

POVZETEK

UREDBA SVETA (ES) št. 510/2006

„PEMENTO DA ARNOIA“

ES št.: ES-PGI-0005-0510-15.11.2005

ZOP ( ) ZGO ( X )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Naziv: Subdirección General de Calidad y Agricultura Ecológica — Dirección General de Industrias y Mercados Agroalimentarios — Secretaría General de Medio Rural del Ministerio de Medio Ambiente, y Medio Rural y Marino de España Naslov: Paseo Infanta Isabel, 1 28071 Madrid ESPAÑA Tel. +34 913475394 Faks +34 913475410 E-naslov: sgcaae@mapya.es

2. Vlagatelj:

Naziv: Cooperativa Hortoflor 2 SCG Naslov: Barbantes-estación. Cenlle (Ourense) ESPAÑA Tel. +34 988280402 Faks +34 988280399 E-naslov: hortoflor@hortoflor.com Sestava: proizvajalci/predelovalci ( X ) drugo ( )

3. Vrsta proizvoda:

Skupina 1.6: Sveže ali predelano sadje, zelenjava in žito.

4. Specifikacija:

(povzetek zahtev skladno s členom 4(2) Uredbe Sveta (ES) št. 510/2006)

4.1 Ime:

„Pemento da Arnoia“

4.2 Opis:

Paprika z zaščiteno geografsko označbo (ZGO) „Pemento da Arnoia“, plod ekotipa Capsicum annuun, L, ki se tradicionalno prideluje na tem proizvodnem območju, je namenjena prehrani ljudi in se prodaja sveža. Plod se obere še preden dozori, ko so njegove lastnosti naslednje:

Fizične in organoleptične lastnosti: — oblika: stožčasta ali zvonasta, s tremi ali štirimi mešički in štirimi rebri ter poljubnim številom dobro izraženih vzdolžnih prekatnih sten, — konica: razcepljena ali okroglasta, — peceljna jamica je loputasta, — koža: gladka in svetleča, svetlo zelene barve, — približna teža: med 50 in 90 g na enoto, — približna dolžina ploda: med 7,5 in 11 cm, — približna širina ploda: med 5 in 7 cm, — približna debelina stene ali mesa: med 2,6 in 7,7 mm, — vzdolžni prerez: trapezoidni, — organoleptična ocena: je močnega vonja ter sladkega in razmeroma nepekočega okusa.

Kemijske lastnosti (povprečne vrednosti): — kemijska sestava (izraženo v g/100 g sveže teže): beljakovine (0,80), ogljikovi hidrati (3,84), vlaknine (1,63), lipidi (0,22), vitamin C (109 mg/100 g sveže teže), — minerali (izraženo v g/100 g suhe teže): kalij (2,91), magnezij (0,14), kalcij (0,08), natrij (0,015).

4.3 Geografsko območje:

Področje pridelave z zaščiteno geografsko označbo (ZGO) „Pemento da Arnoia“ zajema površino 23 km2, ki jo sestavljata občina A Arnoia in župnija Meréns občine Cortegada. Celotno področje je del območja O Ribeiro, ki je na zahodu province Ourense, na jugu avtonomne skupnosti Galicija. To področje pridelave je na spodnjem delu pobočij zadnjega odseka doline reke Arnoia.

4.4 Dokazilo o poreklu:

Sledljivost proizvoda je zagotovljena z identifikacijo v vsaki fazi proizvodnje in trženja.

Za zagotovitev skladnosti s specifikacijami proizvoda mora nadzorni organ voditi register proizvajalcev in obdelovalnih površin, ki se nenehno posodablja.

Samo paprika, ki jo na pridelovalnih površinah pridelujejo pridelovalci, vpisani v ustrezni register, skladno z zahtevami iz specifikacije in drugimi dodatnimi pravili ter zahtevanimi lastnostmi, se lahko zaščiti z ZGO „Pemento da Arnoia“.

Vpisane osebe morajo poleg tega prijaviti količino paprike z ZGO, ki se dejansko pridela in trži, kar se zabeleži v za ta namen vzpostavljene registre. Nadzorni organ preveri ujemanje med količinami, ki jih tržijo pakirnice, ter količinami, ki jih pridelajo kmetje, ki jih oskrbujejo, in tudi količinami, ki jih pridelajo kmetje glede na kmetijski donos na vpisanih enotah rabe.

Pri vseh fizičnih ali pravnih osebah, vpisanih v register, pridelovalnih površinah, skladiščih, predelovalnih obratih in proizvodih se opravijo inšpekcijski pregledi ter preverjanja, ki jih izvaja nadzorni organ; njihov namen je zagotoviti, da proizvodi z zaščiteno geografsko označbo izpolnjujejo zahteve iz specifikacije in drugih dodatnih pravil. Nadzor temelji na inšpekcijskih pregledih pridelovalnih površin, skladišč in predelovalnih obratov, pregledu dokumentacije in preverjanjih izpolnjevanja opisanih fizičnih parametrov iz odstavka 4.2. s čimer se potrdi, da je obrana paprika cela, zdrava, čista in brez poškodb. Poleg tega se lahko opravi tudi analiza več aktivnih snovi, s čimer se ugotavlja, ali so dobljene vrednosti pesticidov pod mejnimi vrednostmi ostankov (MVO), ki jih za pridelek določa veljavna zakonodaja.

4.5 Metoda pridobivanja:

Postopek selekcije sadik in plodov, namenjenih pridobivanju semen za razmnoževanje, izvajajo kmetje sami na tradicionalen način, ki temelji na njihovih izkušnjah in na osnovi katerega izberejo le tiste, ki kažejo najboljše lastnosti (velikost, oblika in videz), da bi tako pridelali papriko najboljše kakovosti.

Postopek pridelave proizvoda je opisan v nadaljevanju:

Razmnoževanje in presajanje: Zrel plod (rdeče barve) se posuši in se mu odstranijo semena. Semenske grede se pripravijo v januarju. Za boljše klitje se pripravi ogrevana setvena posteljica, ki se pokrije s plastičnimi laminatnimi cevmi. Presajanje sadik na polja poteka od sredine marca, približna gostota sajenja pa je 50 cm × 40 cm.

Omejitve pridelave: Najvišji dovoljeni donos je 40 000 kg/ha.

Poljedelska opravila: Za optimalen razvoj pridelka je nujno namakanje, ki mora potekati ob vznožju sadike, saj bi se v nasprotnem primeru poškodoval cvet ali plod. Organsko gnojilo se uporabi enkrat kot osnova (kravji ali perutninski gnoj). Za boj proti morebitnim škodljivcem in/ali boleznim se uporabljata naslednji metodi: dezinfekcija semen ali priprava semenske plantaže. Če je potrebna uporaba sredstev za zaščito rastlin, morajo imeti uporabljene aktivne sestavine čim manjši vpliv na okolje, biti čim učinkovitejše, čim manj toksične in povzročati čim manj težav z ostanki, s čim manjšim vplivom na pomožno favno in čim manjšimi težavami z odpornostjo.

Obiranje: Obiranje poteka ročno, preden plodovi dozorijo in ko, po oceni ter na podlagi izkušenj pridelovalcev, izpolnijo ustrezne zahteve za njihovo trženje, ki sovpadajo s fizičnimi lastnostmi iz odstavka 4.2. Obiranje poteka v potrebnem številu nizov z ročnim orodjem (železno orodje, zaboji ali vsebniki itd.) in s toliko obiralci, kot jih je treba, da se prepreči propadanje proizvoda.

Prevoz in skladiščenje: Paprika se prelaga v vsebnike iz neprožnega materiala, da se ne zmečka. Raztovarjanje poteka tako, da se kar najbolj ublažijo posledice prostega pada. Skladiščni prostori morajo biti pravilno prezračevani.

Trženje: Proizvod se trži v mrežastih vrečah po 500 g ali 1 000 g iz materialov, dovoljenih na podlagi veljavne zakonodaje s področja živil. Določijo se lahko tudi drugačne oblike, če se dokaže, da nimajo negativnega vpliva na kakovost proizvoda. Trženje poteka v obdobju med 1. junijem in 15. oktobrom, vendar se to obdobje lahko spremeni glede na sezonske vremenske razmere, če lastnosti proizvoda to dovoljujejo.

4.6 Povezava:

Ta paprika je lokalni ekotip, ki jo kmetje tega območja pridelujejo že od davnih časov. Zaradi zelo omejene pridelave in majhne razširjenosti se je skozi leta pridelovanje te vrste komaj razširilo zunaj navedenega geografskega območja.

Kot odraz njenega slovesa in priljubljenosti je leta 1980 nastal praznik „Festa do Pemento“, praznični dogodek kulinaričnega poveličevanja paprike „Pemento da Arnoia“, označen kot turistična zanimivost, ki se praznuje vsako leto prvi konec tedna v avgustu. Prav tako velja poudariti številne omembe v gastronomskih vodičih o kulinaričnih kakovostih in možnostih priprave, ki jih ponuja „Pemento da Arnoia“.

Ta sloves izhaja iz kombinacije številnih dejavnikov, med katerimi so rastlinski material, prst in mikroklima v dolinah, kjer se paprika prideluje.

Rastlinski material: Lokalni kmetje so nadaljevali tradicionalne prakse z ohranjanjem in izbiro najboljših rastlin, tehnike pridelave pa so postopno prilagodili pogojem območja; rezultat tega je proizvod odličnega slovesa, ki temelji na njegovih specifičnih lastnostih in kakovosti.

Podnebne značilnosti: Podnebne značilnosti tega zadnjega odseka doline reke Arnoia so posebej primerne za pridelavo lokalnega ekotipa Arnoia in razlagajo razširjenost pridelave na tem področju ter enkratne lastnosti proizvoda. „Pemento da Arnoia“, tako kot večina sladkih paprik, je z vidika svetlobe zelo zahtevna sadika, zato ji ustrezata jugozahodna lega proizvodnega območja in njegova temperatura – okoljski dejavnik, ki močno vpliva na nekatere značilnosti sestave proizvoda, kot je recimo visoka vsebnost maščob. Klitje zahteva najnižjo temperaturo 13 °C, ki je na tem področju dosežena od tretjega tedna aprila naprej, medtem ko so optimalne temperature za razvoj ploda med 20 °C in 25 °C (dnevne) ter med 16 °C in 18 °C (nočne), ki so na tem področju zagotovljene od julija do septembra. V območju A Arnoia povprečne mesečne temperature v obdobju teh štirih mesecev nihajo med 20,5 °C in 23,1 °C (dnevne) ter med 16 °C in 17,9 °C (nočne).

Lastnosti tal: Lastnosti tal še dodatno potrdijo primernost tega območja za pridelavo paprik, saj je tu veliko peščeno ilovnate zemlje, bogate z organsko snovjo, ki spodbuja izsuševanje in zračnost tal, kar omogoča večkratno namakanje, saj gre za sadiko, ki je občutljiva na sušo, zaradi česar morajo biti tla vedno vlažna, vendar ne pretirano, saj lahko zastajanje vode povzroči pregretost ali gnilobo na vrhu ploda.

4.7 Nadzorni organ:

Naziv: Instituto Galego da Calidade Alimentaria (INGACAL) Naslov: Rúa Fonte dos Concheiros, 11 Bajo 15703 Santiago de Compostela ESPAÑA Tel. +34 881997276 Faks +34 981546676 E-naslov: ingacal@xunta.es

INGACAL je javni organ znotraj Consellería do Medio Rural de la Xunta de Galicia (Ministrstvo za podeželje regionalne vlade Galicia).

4.8 Označevanje:

Paprika, ki se trži z zaščiteno geografsko oznako „Pemento da Arnoia“, mora biti opremljena s trgovsko etiketo, ki ustreza blagovni znamki posameznega proizvajalca/pakirnice, ter etiketo z zaporedno alfanumerično kodo, ki jo odobri nadzorni organ, kakor tudi z uradnim logotipom zaščitene geografske označbe.

Tako na trgovski etiketi kot tudi na etiketi zaščitene geografske označbe mora biti obvezno navedba Indicación Geográfica Protegida „Pemento da Arnoia“ (zaščitena geografska označba „Pemento da Arnoia“).